
ПРОТОКОЛ 
от публично обсъждане на Отчета за изпълнение на
 бюджета на Община Златоград за 2019 г.
На 17.08.2020 г. (понеделник) от 17.00 часа в заседателната зала на Общинска администрация Златоград се състоя публично обсъждане на Отчета за изпълнение на бюджета на Община Златоград за 2019 г.

Публичното обсъждане бе открито от г-н Янчев – кмет на Община Златоград. Започна с това, че обсъждането се провежда на основание чл.140, ал.4 от Закона за публичните финанси. Общините се отчитат пред обществеността като правят публични обсъждания на отчета за предходната година, в случая на отчета за изпълнение на бюджета за 2019 г. Допълни, че съгласно Закона за публичните финанси, до края на месец август следва да се проведе публичното обсъждане на отчета за изпълнение на бюджета. За публичното обсъждане обществеността е информирана чрез покана, публикувана на сайта на Община Златоград и разгласена чрез местната кабелна телевизия САТ ТМ. Предложи редът, по който да протече публичното обсъждане, като най напред г-н Янчев представи накратко акцентите на изминалата 2019 година, следвайки поставените годишни цели и приоритети, а след това госпожица Мангарудова представи по подробна информация за параметрите на отчета за изпълнение на бюджета за 2019 г. 

Г-н Янчев запозна присъстващите, че през изминалата 2019 година основен приоритет, при управлението на общината е бил финансовата стабилизация, приоритет, който винаги е бил на първо място в неговото 13-годишно управление. През 2019 г. по подобие на предходните години са осигурени средства за обезпечаване на плащания за главници и лихви по сключени договори за кредит, при спазване на ограничението от 15% от средногодишните постъпления от собствени приходи и общата изравнителна субсидия за последните три години, заложено в Закона за публичните финанси. За Община Златоград това съотношение за 2019 година е 8,2% , при ограничение от 15%. 
Просрочените задължения на Община Златоград към края на 2019 година са в размер на 683 414 лв. Г-н Янчев уточни, че за неговото 13-годишно управление, това е най-ниския размер на просрочените задължения. Намалял е спрямо същия период на 2018 година с 141 223 лв.

През 2019 година средното равнище на събираемостта на данък недвижими имоти и данък върху превозните средства е 84,4%, по-висока от средното равнище на събираемост за страната, което е 72,85%. Това е показател за финансовото състояние на общините, който е следен от Министерство на финансите. Допълни, че може да се каже, че през изминалата година е имало една добра събираемост от двата данъка.
Приоритетно през изминалата година са осигурени средства за поддържане на обекти, реализирани по различни Оперативни програми. Г-н Янчев допълни, че за покриване на тези разходи е използван немалък ресурс. 

Друг приоритет в управлението на Община Златоград е оползотворяване на  средства от различни донорски програми за реализиране на мащабни инфраструктурни проекти. По Оперативна програма „Региони в растеж” 2014-2020 г. община Златоград е получила финансиране за саниране на 28 къщи и 8 блока, за реконструкция и рехабилитация на 17 улици в две населени места – гр.Златоград и с.Старцево. Представи информация за стойността на сключените договори, получени трансфери по проектите през 2019 г., изброи кои са улиците по населени места, обект на финансиране.

Социалната, здравна и образователна политика на Община Златоград е следващия приоритет, който г-н Янчев представи. И през 2019 година е продължило предоставянето на топъл обяд за 120 нуждаещите се жители на Община Златоград със финансиране от страна на Министерство на труда и социалната политика. Със средства от Министерство на труда и социалната политика са реализирани Програми за заетост. През 2019 година Община Златоград е продължила да предоставя социалните услуги „Личен асистент” и „Лична помощ”. По одобрено проектно предложение през 2019 година на Община Златоград по проект „Красива България” е извършена подмяна на дограма и ремонтни работи на сградата на МБАЛ „Проф.д-р Асен Шопов” ЕООД гр.Златоград на стойност 123 274 лв., в т.ч. 69 908 лв. съфинансиране от Община Златоград.
С целево финансиране от Министерство на образованието и науката, през 2019 г., са предоставени средства на ДГ „Снежанка”, в размер на 35 995 лв., за ремонт на покрива, на СУ „Св.Княз Борис I” с.Старцево в размер на 29 372 лв. за ремонт на отоплителна инсталация и на ОУ „Св.Св.Кирил и Методий” с.Долен, средства в размер на 16 038 лв. за оборудване на компютърен кабинет. Със средства от общинския бюджет е извършен ремонт на санитарните помещения на ДГ „Детски свят” с.Долен в размер на 13 000 лв.
Г-н Янчев продължи с представянето на изпълнението на следващия приоритет, свързан с поддържането и подобряване на общинската инфраструктура. Допълнително предоставените трансфери през 2019 година, от Централния бюджет, за подобряване на общинската инфраструктура са на стойност 1 561 523 лв., като г-н Янчев представи част от обектите и отпуснатото финансиране за тях. Представи подробно улиците по населени места с извършени дейности по благоустрояване през 2019 г., като на част е част от тях е подменен и водопровода. Със средства от 89 658 лв. е модернизирано уличното осветление на с.Ерма река и с.Долен. Частично е благоустоен и площада в с.Долен. Благоустроен е и гробищния парк в с.Старцево. През изминалата година е подписан договор с ПУДООС за изграждане на главен колектор 1А, като строителните му дейности възлизат на стойност 2 095 000 лв., а самото изпълнение продължава и към момента.
Г-н Янчев приключи изложението си с това, че община Златоград, при ограничен финансов ресурс се стреми да удовлетвори максимално потребностите на всички жители на Община Златоград, чрез привличане на допълнителни средства не само от Централния бюджет, но и от всички финансиращи програми от Европейския съюз, както и да спазва и изпълнява фискалните правила и ограничения по Закона за публичните финанси.  

Разясни на присъстващите, че от страна на Министерството на финансите се следят пет показателя за финансовото състояние на общините, като Община Златоград не отговаря само на един показател, свързан със съотношението на просрочените задължения към средногодишните разходи за 2019 г. Към края на 2019 година този показател е 6%, при ограничение от 5%.
Даде думата на г-ца Мангарудова - Директор на дирекция „Финансово счетоводни дейности, бюджет, човешки ресурси и местни данъци и такси” при Общинска администрация – Златоград, да представи изпълнението на бюджета в детайли, чрез по-подробни данни.

Г-ца Мангарудова започва представянето с това, че подробен доклад и отчет по пълна бюджетна класификация са публикувани на сайта на Община Златоград и всеки който желае може да се запознае с него.

Отчетът на Община Златоград за 2019 година е в размер на 11 386 900 лв., с 1 698 582 лв. повече спрямо отчета за 2018 г. Отчета е представен в две основни групи – приходна част и разходна част.
Г-ца Мангарудова продължи с подробно представяне на изпълнението на приходната част на отчета към 31.12.2019 г. по основни бюджетни раздели приходи – собствени приходи (данъчни и неданъчни), държавни трансфери, трансфери между бюджети и сметки за средствата от ЕС, временни безлихвени заеми и финансиране на бюджетното салдо, чрез нагледен презентационен материал. 
Изпълнението на собствените на Община Златоград към 31.12.2019 година е в размер на 1 630 911 лв., което представлява 81,7% изпълнение спрямо заложения план. От собствените приходи – данъчни са постъпили 589 449 лв., а от неданъчни - 1 041 462 лв.  Собствените приходи заемат 14,16% от общо приходите за 2019 г., като средния дял на приходите в общите постъпления за страната за 2019 г. e  34,92%. От това може да се направи извод, че собствените приходи на Община Златоград са доста под средните за страната, което означава, че Община Златоград се придържа към ниски данъчни ставки и цени на такси и услуги. Друг показател, който се наблюдава от Министерство на финансите е покритието на разходите за местни дейности със собствени приходи – 39,69 %, при среден показател за страната от 78,02 %. Това определя общината ни като силно зависима от други привлечени средства, както от Централния бюджет, така и от Европейския съюз.
Получените субсидии от Централния бюджет са в размер на 9 053 000 лв., което представлява 78% от общо приходите за 2019 г.

Трансфери от други бюджети са получени от Агенция за социално подпомагане, Министерство на труда и социалната политика,Министерство на образованието и науката, Агенция „Пътна инфраструктура”, Областна администрация - Смолян и Министерство на културата.
Г-ца Мангарудова продължи представянето на отчета с изпълнение на разходната част. Най-напред представи разпределението на разходите по функционален признак, като сподели, че най-висок дял на разходите са отчетени във функция „Образование”, следвани от тези, свързани с благоустройството и инвестициите в местната инфраструктура.

Освен по функционален признак, в табличен вид, бяха представени разходите по основни групи разходи или разходите за персонал, разходите за издръжка, помощи и обезщетения на домакинствата, текущи субсидии, капиталови разходи. Обяснено бе подробно какво включват отделните групи разходи, какъв е техния размер, и какъв дял заемат от общо разходите за годината.
Капиталовите разходи през 2019 година от бюджетни средства възлизат на 2 685 066 лв., или 23,68% от общо разходите, като средното равнище на страната за този показател е 14,79%. Капиталовите разходи за местните дейности заемат 56,7% от общо разходите в местни дейности.

Отчета на общинския дълг е неразделна част от отчета за изпълнение на бюджета за 2019 г. През 2019 г. е усвоен дълг в размер на 528 775 лв. за осигуряване на оборотни средства за изпълнение на проекти по оперативни програми. Извършените плащания по главници през годината са на стойност 558 067 лв., за лихви и такси - 45 472 лв. В края на 2019 година размерът на дълга на Община Златоград е 1 075 832 лв. Важен показател, който е индикатор за финансовото състояние и дисциплина на общината не е размера на дълга като обща сума, а дали погашенията по него са правилно планирани и разчетени, така че да не се нарушава фискалното правило по чл.32 от Закона за публичните финанси, а именно годишния размер на плащанията да не надвишава 15% от средногодишния размер на собствените приходи и общата изравнителна субсидия за последните три години. За 2019 година този показател за Община Златоград е 8,2% 
Останалите фискални показатели, които се наблюдават от Министерство на финансите - дял на задълженията за разходи по бюджета към средногодишните разходи за последните четири години, като за 2019 г. - 12,8% при ограничение от 15%, дял на наличните към края на годината поети ангажименти към средногодишните разходи за последните четири години е 33,8% при ограничение от 50%, дял на просрочените задължения по бюджета към разходите за 2019 г. - 6%. Последните години усилията на общината са насочени към намаляване на просрочените задължения и достигане на ограничението от 5%. Средното равнище на събираемост на данъка е 84,4 %, над средното за страната.
С това представянето от страна на г-ца Мангарудова приключи. 

Информацията предоставена от г-ца Мангарудова бе нагледно представена чрез презентация, с таблици, диаграми, анализи и сравнения спрямо първоначалния план и отчета за предходната 2018 година.
Г-н Хумчев – Председател на Общински съвет Златоград пожела бюджета за 2020 година да се доближи максимално до бюджет за 2019 г. Продължи с това, че от представянето на отчета се вижда, че община Златоград е изпълнила дейности по инфраструктура, по социални дейности и т.н. През 2019 година се е налагало няколко пъти Общински съвет да взема решения за актуализация на бюджета. Не е имало невзето решение от страна на Общински съвет Златоград. Определи съвместната работа с общинска администрация като добра. 
Г-н Хумчев пожела следващата година да бъдат отчетени по-добри резултати. Изрази надежда, че през тази година ще се увеличи събираемостта, за да може да се отговори на очакванията на хората в максимална степен.
Г-н Янчев допълни че доклад за изпълнението на бюджета за 2019 г., заедно с приложенията към него е внесен за разглеждане и приемане от Общински съвет Златоград.

Г-н Хумчев сподели, че през 2019 регулярно е получавана информация за изпълнението на бюджета. И към настоящия момент продължава да е така. Отчета ще влезе за разглеждане на следващите постоянни комисии и на следващото заседание на Общински съвет Златоград.
Г-н Янчев се обърна към присъстващите и ги подкани, ако имат въпроси да ги зададат. Не бяха отправени въпроси от аудиторията. Г-н Янчев напомни, че подробни материали, свързани с отчета са публикувани на интернет страницата на Община Златоград - www.zlatograd.bg и който желае може да се запознае с тях. Благодари на всички присъстващи за отделеното време и с това закри публичното обсъждане.
  Изготвил протокола: …………………………

                                                                                                        /Аделина Юрукова/

В Общинска администрация Златоград функционира  Система за  управление на качеството и информационната
сигурност, в съответствие с изискванията на стандартите ISO 9001:2008 и ISO 27001:2005.

